b'\n_START_ARTICLE_\nMatja\xc5\xbe \xc5\xa0inkovec (diplomat)\n_START_SECTION_\n\xc5\xbdivljenje\n_START_PARAGRAPH_\nLeta 1974 je na Filozofski fakulteti v Ljubljani diplomiral iz jezikoslovja, leta 1976 pa \xc5\xa1e magistriral._NEWLINE_Sprva je deloval kot novinar in svobodni prevajalec. V aktivno politiko se je vklu\xc4\x8dil leta 1990, ko je postal poslanec v Skup\xc5\xa1\xc4\x8dini Republike Slovenije; to je opravljal do leta 1992._NEWLINE_Nato je vstopil v diplomatsko slu\xc5\xbebo: bil je veleposlanik Republike Slovenije v Zdru\xc5\xbeenem kraljestvu (1992-1997) in nereziden\xc4\x8dni veleposlanik na Irskem (1996-1997); nato je prevzel dol\xc5\xbenost dr\xc5\xbeavnega podsekretarja Republike Slovenije za podro\xc4\x8dje varnostne politike na Ministrstvu za zunanje zadeve Republike Slovenije (1997-1999)._NEWLINE_Leta 1999 je ponovno prevzel diplomatsko mesto, in sicer je postal vodja Stalne misije Republike Slovenije pri Natu (1999-2004) in vodja Stalne misije Republike Slovenije pri Zahodnoevropski uniji (1999-2004). Leta 2004 je postal stalni predstavnik Republike Slovenije v Severnoatlantskem svetu._NEWLINE_Od oktobra 2006 do leta 2007 je bil tudi direktor Slovenske obve\xc5\xa1\xc4\x8devalno-varnostne agencije._NEWLINE_Novembra 2008 je predsednik Republike Slovenije, Danilo T\xc3\xbcrk, zavrnil predlog zunanjega ministra Dimitrija Rupla (ki pa ga je nova vlada podprla), da imenuje \xc5\xa0inkovca za veleposlanika v ZDA. Nova vlada (na predlog tedaj novega zunanjega ministra Samuela \xc5\xbdbogarja) pa ga je 10. decembra 2008 imenovala za posebnega odposlanca za kandidaturo Slovenije za nestalno \xc4\x8dlanico varnostnega sveta OZN._NEWLINE_Njegov o\xc4\x8de je bil slovenski novinar Ivan \xc5\xa0inkovec.'